UIC3ปีปั๊มยอดขาย1พันล้าน
เพิ่มสินค้าหลากหลายลดเสี่ยงปี&#8217;55หวังรายได้พุ่งขึ้น50%
30 ม.ค. 2555

เพิ่มสินค้าหลากหลายลดเสี่ยงปี’55หวังรายได้พุ่งขึ้น50%
UIC ตั้งเป้า 3 ปี ยอดขาย 1,000 ล้านบาท ผลการทยอยเพิ่มไลน์สินค้าใหม่ในหมวดเคมีของใช้ครัวเรือนและเครื่องสำอาง 
นายพีรเจต สุวรรณนภาศรี ประธานกรรมการบริหาร บริษัท ยูเนี่ยน อินทราโก้ (UIC) เปิดเผยว่า บริษัทตั้งเป้าจากนี้ไม่เกิน 3 ปี จะมียอดขาย 1,000 ล้านบาท ซึ่งมาจากการทยอยเพิ่มประเภทสินค้าใหม่ๆ เข้าไป ทั้งเคมีที่ใช้ก่อสร้าง เคมีของใช้ครัวเรือน และเคมีเครื่องสำอางใหม่ๆ ตั้งแต่ปี 2555 โดยเฉพาะการเพิ่มเคมีเครื่องสำอางมากขึ้นจากไลน์สินค้าที่มี 34 หมวด เป็น 67 หมวด 
ผลจากการเพิ่มเคมีเครื่องสำอางจะเห็นชัดเจนในปี 2555 ช่วยเพิ่มสัดส่วนยอดขายจากเดิม 30-40% ของยอดขายรวมเป็น 50% เบียดเคมีก่อสร้างขึ้นมามีสัดส่วนที่เท่ากัน หรือเคมีก่อสร้าง 50% และเคมีเครื่องใช้ครัวเรือนเครื่องสำอาง 50%
ประธานกรรมการบริหาร กล่าวว่า เหตุผลการเพิ่มไลน์เคมีเครื่องใช้ครัวเรือนเครื่องสำอาง เนื่องจากได้บทเรียนไตรมาส 4 เคมีที่ใช้ในการก่อสร้างชะลอตัวลงจากผลกระทบวิกฤตน้ำท่วม ขณะที่เคมีเครื่องใช้ครัวเรือนเคมีเครื่องสำอาง ไม่ได้รับผลกระทบ และมีความต้องการเพิ่มขึ้น
“บทเรียนจากไตรมาส 4 ปีที่ผ่านมา พอร์ตลูกค้าเคมีก่อสร้างได้รับผลกระทบจากวิกฤตน้ำท่วม ทำให้เราต้องปรับกลยุทธ์การขายสินค้าโดยเพิ่มไลน์เคมีเครื่องสำอางเป็นหลัก ซึ่งสามารถต่อกรกับเศรษฐกิจได้” ผู้บริหารกล่าว
สำหรับรายได้ปี 2555 นายพีรเจต กล่าวว่า คาดการณ์โต 40-50% หรือ 700-750 ล้านบาท จากปีที่ผ่านมามีรายได้ 500 ล้านบาท ซึ่งยอดขายที่เติบโตปีนี้เป็นการเพิ่มขึ้นของยอดขายเคมีเครื่องสำอางเป็นหลัก แต่ยังคงรักษาการขายเคมีก่อสร้างไว้